כרים רשיד

כרים רשיד (באנגלית: Karim Rashid; נולד ב-18 בספטמבר 1960) הוא מעצב-על, יליד מצרים, שגדל בקנדה. העיצובים של רשיד מתפרסים על פני תחומים רבים ומגוונים בין היתר עיצוב פנים של מסעדות, מלונות ובתים, עיצוב אופנה, רהיטים, תאורה, אמנות, אופניים, גאדג'טים, ומוצרי קוסמטיקה.

רשיד נחשב למעצב תעשייתי מהחשובים והמשפיעים בעולם בעשורים האחרונים. המגזין האמריקאי "טיים" כינה את רשיד בשנת 2001 "המעצב התעשייתי המפורסם ביותר באמריקה".

 ביוגרפיה 
כרים רשיד נולד בשנת 1960 בקהיר, מצרים לאב אמן ממוצא מצרי ולאם אנגליה. אחיו הוא הארכיטקט האני רשיד, ואחותו היא האמנית סורייה רשיד. כאשר היה בן חמש היגר עם משפחתו לקנדה בעקבות הקריירה של אביו האמן.

בשנת 1982 רשיד קיבל תואר ראשון בעיצוב תעשייתי מאוניברסיטת קרלטון, באוטווה, שבקנדה. הוא המשיך ללמוד בנאפולי, איטליה לתואר שני כמעצב. משם עבר למילאנו ועבד בסטודיו של רודולפו בונטו.

 קריירה 
בשנת 1984, לאחר שחזר לקנדה, עבד בחברה שמייצרת ציוד לצילום רנטגן וכן בסטודיו לאופנה.

בשנת 1993 פתח רשיד את הסטודיו שלו בניו יורק בו הוא פועל מאז.

בשנת 2004 עיצב לראשונה בית מלון ביוון.

בשנת 2007 שכרה חברת הולנדיה הישראלית את שירותיו לעיצוב קולקציית מיטות וחדרי שינה.

רשיד מעצב לצד מוצרים יוקרתיים גם מוצרי צריכה פשוטים: בקבוקי פפסי, נעלי ספורט, אופניים, בשמים. לדוגמה: פח ניירות בשם "גרבו" (garbo) שנמכר במחיר מוזל של פחות מ-10 דולר, הוא מוצר שקנו אותו מיליוני אנשים ברחבי העולם. מגמה זו יוצאת מנקודת תפיסה של עיצוב דמוקרטי או עיצוב בר השגה, שמנגישים לקהל הרחב עיצוב יוקרתי במחיר סביר.

הוא דוגל גם באיכות הסביבה- לדבריו כל מוצריו הם 100 אחוז ממוחזרים ומתכלים ללא חומרים רעילים. "אני מאמין גדול שמעצבים צריכים להיות אחראים כלפי הסביבה שבה הם עובדים".

בשנת 2016 נחנך מלון הבוטיק "פוליהאוס" בכיכר מגן-דוד בתל אביב, אותו עיצב. המלון הוקם במבנה ב משנת 1937.

את העבודות שלו אפשר למצוא בתצוגות מתחלפות ואוספים קבועים, כולל במוזאונים נחשבים בעולם כמו MoMA בניו יורק, SFMoma בסן פרנסיסקו, מרכז פומפידו בפריז ועוד.

חיים אישיים
אשתו הראשונה של רשיד הייתה הציירת הדיגיטלית מייגן לנג. ב־2008 נישא לאיבאנה הנדסאית כימיה ממוצא סרבי. לזוג יש ילדה שנולדה ב-2013.

משפחת רשיד מתגוררת בלב מנהטן ארצות הברית בבית פרטי יוקרתי בעיצובו של רשיד, שאליו צמוד הסטודיו שלו רחב הידיים .

רשיד נוהג להתלבש בבגדים וחליפות בצבעי לבן או ורוד, מקפיד על משקפי ראייה בעלות מסגרת עבה ועל גופו קעקועים פרי עיצוביו שמזכירים לו את הערים בעולם בהן ביקר. באחד הקעקועים כתובה המילה "אור" בכתב רש"י. פלטת הצבעים הזו משתקפת גם בעבודותיו הרבות, בדירתו וגם באתר האינטרנט היפה שלו.

 פרסים 
כרים רשיד זכה בלמעלה מ-300 פרסים שונים על עבודותיו. הפרס הראשון הוענק לו בשנת 1985 עבור עיצוב ספת העכביש המפורסמת והאחרון על בקבוק מים בצורת בועה.

ספריו
 2014 Karim Rashid: From the Beginning 
 2013 Karim Rashid - Ideologija ljepote Tihomir Milovac. (in Croatian). Zagreb: Muzej Suvremene Umjetnosti, 2013
 2012 I Protagonisti del Design: Karim Rashid. Milan: Hachette, 2012
 2012 Sketch: Karim 
 2009 Karim Rashid Space: The Architecture Of Karim Rashid
 2006 Design Your Self: Rethinking the Way You Live, Love, Work, and Play
 2005 Digipop 
 2004 Karim Rashid: Evolution New York, NY: Universe, 2004. 
 2004 Karim Rashid. San Francisco: * Marisa Bartolucci, Raul Cabra. Karim Rashid. San Francisco: Chronicle Books, 
 2003 International Design Yearbook 18
 2001 I Want to Change the World. New York, NY: Universe Rizzoli, 2001. 

 קישורים חיצוניים 





 הערות שוליים 

קטגוריה:מעצבים תעשייתיים אמריקאים
קטגוריה:מצרים: אישים
קטגוריה:בוגרי אוניברסיטאות ומכללות בקנדה
קטגוריה:מצרים שנולדו ב-1960